Komisijos reglamentas (EB) Nr. 1398/2003
2003 m. rugpjūčio 5 d.
iš dalies pakeičiantis Tarybos reglamento 92/65/EEB A priedą, įrašant aviliuose gyvenantį vabalą (Aethina tumida), Tropilaelaps erkę (Tropilaelaps ssp.), Ebola ir beždžionių marą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [1] su paskutiniais pakeitimais, padarytais Europos Parlamento ir Tarybos reglamentu (EB) Nr. 998/2003 [2], ypač į jos 22 straipsnio pirmąją pastraipą,
kadangi:
(1) Prekybą bitėmis ir jų importą į Bendriją reglamentuoja Direktyva 92/65/EEB. Direktyva 92/65/EEB nustato konkrečias taisykles gyvūnams ir rūšims, kurie imlūs tos direktyvos A priede išvardytoms ligoms, apie kurias būtina pranešti.
(2) Aviliuose gyvenantis vabalas (Aethina tumida) yra egzotiškas kenkėjas, naikinantis namines ir laukines bites, kuris iš Afrikos plinta daugelyje kitų trečiųjų šalių, keldamas didelį pavojų bitininkystei.
(3) Šis aviliuose gyvenantis vabalas nėra įregistruotas Tarptautiniame epizootijų biure (TEB) ir informacijos apie apsikrėtimo šiuo parazitu mastą trečiosiose šalyse nėra.
(4) Tokių atvejų Bendrijoje nėra registruota, aviliuose gyvenančio vabalo platinama liga nėra liga, apie kurią būtina pranešti Europos bendrijoje pagal Direktyvą 92/65/EEB.
(5) Aviliuose gyvenančio vabalo paplitimo Bendrijoje pasekmės būtų pražūtingos naminių bičių sveikatai, bitininkystei ir medaus gamybai.
(6) Tropilaelaps (Tropilaelaps spp.) erkė yra egzotiškas kenkėjas, naikinantis namines bites, kuris paprastai aptinkamas pietryčių Azijoje, bet, patekęs į Bendriją, turėtų pražūtingų pasekmių naminių bičių sveikatai, bitininkystei ir medaus gamybai.
(7) Tropilaelaps yra TEB liga, apie kurią būtina pranešti. Tačiau ji nėra liga, paie kurią būtina pranešti Europos bendrijoje pagal Direktyvą 92/65/EEB.
(8) Ebola virusas ir beždžionių raupai retkarčiais užregistruojami kai kuriose trečiosiose šalyse ir prieš Ebola ir beždžionių raupus buvo imtasi Bendrijos priemonių, ribojančių importą, nes šie zoonozių sukėlėjai gali pakenkti arba būti pernešami kai kurių gyvūnų, todėl dėl aiškumo būtina šias ligas įrašyti į ligų, apie kurias būtina pranešti pagal Direktyvą 92/65/EEB, sąrašą.
(9) Dėl to aviliuose gyvenantį vabalą, Tropilaelaps spp., Ebola virusą ir beždžionių raupus reikia įtraukti į ligų, apie kurias būtina pranešti, sąrašą, pateiktą Direktyvos 92/65/EEB A priede.
(10) Dėl to reikėtų atitinkamai iš dalies pakeisti Direktyvą 92/65/EEB.
(11) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 92/65/EEB A priedas iš dalies keičiamas pagal šios direktyvos priedą.
2 straipsnis
Šis reglamentas įsigalioja 20 dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 5 d.